
Seznanitev z zahtevo o prenehanju akreditacije magistrskega študijskega programa Politologija - mednarodni odnosi in gospodarska diplomacija in priporočila v postopku vzorčne evalvacije magistrskega študijskega programa Management Univerze na Primorskem, Fakultete za management

Spoštovani,

svet Nacionalne agencije Republike Slovenije za kakovost v visokem šolstvu (v nadaljevanju: svet agencije) je na 211. seji 17. 4. 2025 v združenem postopku obravnaval magistrska študijska programa Politologija - mednarodni odnosi in gospodarska diplomacija ter Management Univerze na Primorskem, Fakultete za management, ki jih je v okviru evalvacije vzorca študijskih programov presojala skupina strokovnjakov.

Skupina strokovnjakov je na podlagi dokumentacije v postopku in obiska visokošolskega zavoda dne 11. 11. 2024. pripravila skupno evalvacijsko poročilo. Univerza na Primorskem, Titov trg 4, 6000 Koper, (v nadaljevanju: visokošolski zavod) je dne 9. 12. 2024 poslala pripombe, do katerih se je skupina strokovnjakov opredelila in dne 3. 2. 2025 pripravila končno evalvacijsko poročilo.


1. Magistrski študijski program Politologija - mednarodni odnosi in gospodarska diplomacija

Po pozivu sveta agencije z dne 27. 2. 2025, da se izjasni o ugotovitvah, ki jih je svet agencije opredelil kot neskladnosti, je visokošolski zavod poslal zahtevo, da magistrskemu študijskemu programu Politologija - mednarodni odnosi in gospodarska diplomacija preneha akreditacija z dnem 30. 9. 2026. Svet agencije se je z zahtevo za prenehanje akreditacije študijskega programa seznanil na 211. seji 17. 4. 2025. 

Svet agencije se z ugotovitvami skupine strokovnjakov v končnem poročilu v celoti strinja. Razvidne so na vseh področjih presoje Meril za akreditacijo in zunanjo evalvacijo visokošolskih zavodov in študijskih programov (Uradni list RS, št. 42/17, 14/19, 3/20, 78/20 in 82/20 – popr., 44/21 in 23/23; v nadaljevanju: Merila za akreditacijo), tako na področjih notranjega zagotavljanja in izboljševanja kakovosti študijskega programa ter spreminjanja in posodabljanja študijskega programa kot tudi na področju izvajanja študijskega programa.

Svet agencije je v postopku ugotovil tudi večje pomanjkljivosti oziroma neskladnosti na vseh področjih presoje za zunanjo evalvacijo študijskih programov. Ker je visokošolski zavod vložil zahtevo za prenehanje akreditacije študijskega programa, svet agencije priporočil za izboljšanje in rokov za odpravo neskladnosti ne podaja.


2. Magistrski študijski program Management 

Svet agencije se z ugotovitvami skupine strokovnjakov v končnem poročilu v celoti strinja. Razvidne so na vseh področjih presoje Meril za akreditacijo, tako na področjih notranjega zagotavljanja in izboljševanja kakovosti študijskega programa ter spreminjanja in posodabljanja študijskega programa kot tudi na področju izvajanja študijskega programa.

Svet agencije visokošolskemu zavodu priporoča, da ugotovitve skupine strokovnjakov smiselno upošteva tako da:
· poveča vlogo zunanjih deležnikov pri oblikovanju študijskega programa,
· razvija inovativne pedagoške pristope,
· uvede dodatne ukrepe za izboljšanje področij, ki v študentskih anketah prejemajo nižje ocene, kot so pravočasna objava izpitnih rezultatov in usklajenost vsebin med posameznimi predmeti,
· kombinira formativno in sumativno ocenjevanje za natančnejšo oceno končnih kompetenc,
· prilagodi modularno strukturo programa glede na študentske izbire in povpraševanje,
· izvaja podrobno analizo izvajanja študijskega programa in doseganja kompetenc po posameznih modulih,
· si prizadeva za večjo vključenost študentov v raziskovalne projekte 
· spodbuja produkcijo znanstvenih objav visokošolskih učiteljev in znanstvenih delavcev v visoko indeksiranih revijah in izboljšuje podporne mehanizme za raziskovanje,
· prilagaja pedagoško obremenitev mentorjev pri zaključnih delih.

3. Svet agencije visokošolskemu zavodu priporoča, da priporočila strokovnjakov upošteva pri samoevalvaciji študijskega programa kar naj bo razvidno tudi iz samoevalvacijskih poročil, ter o tem v roku dveh let od prejema tega dopisa poroča o napredku v skladu z 49.a členom Meril za akreditacijo.

S spoštovanjem.

	
	Dr. Boris Dular,

predsednik sveta
Nacionalne agencije Republike Slovenije 
za kakovost v visokem šolstvu







Poslati:
- Univerza na Primorskem, Titov trg 4, 6000 Koper - Capodistria, priporočeno

